
Grozījumi likumā "Par valsts sociālo apdrošināšanu"
Izdarīt likumā "Par valsts sociālo apdrošināšanu" (Latvijas Republikas Saeimas un Ministru Kabineta Ziņotājs, 1997, 22. nr.; 1998, 15. nr.; 1999, 24. nr.; 2001, 15., 17. nr.; 2002, 14. nr.; 2003, 9. nr.; 2004, 5. nr.; 2005, 8., 24. nr.; 2006, 14. nr.; 2007, 3., 12., 24. nr.; 2008, 15. nr.; 2009, 3., 15. nr.; Latvijas Vēstnesis, 2009, 100., 199., 200. nr.; 2010, 94., 131., 205. nr.; 2011, 117., 202. nr.; 2013, 6., 232. nr.; 2014, 63., 257. nr.; 2015, 60., 248. nr.; 2016, 197., 241., 255. nr.; 2017, 156., 242. nr.; 2018, 225. nr.; 2019, 75., 240. nr.; 2020, 37., 240.A nr.; 2021, 121.B, 234.A, 246. nr.; 2022, 66.A, 238. nr.; 2023, 75., 221., 226., 247. nr.; 2024, 248. nr.; 2025, 244. nr.; 2026, 84. nr.) šādus grozījumus:
1. Papildināt likumu ar 21.5 pantu šādā redakcijā:
"21.5 pants. Obligāto iemaksu veikšana, ja darba devējam piešķirts obligāto iemaksu samaksas termiņa pagarinājums
(1) Ja darba devējam Valsts ieņēmumu dienests saskaņā ar likuma "Par nodokļiem un nodevām" 24. pantu ir piešķīris obligāto iemaksu samaksas termiņa pagarinājumu, darba devējam ir pienākums par darba ņēmēju veikt obligātās iemaksas pensiju apdrošināšanai 23,91 % apmērā par to obligāto iemaksu periodu, par kuru piešķirts obligāto iemaksu samaksas termiņa pagarinājums, ja obligāto iemaksu samaksas termiņa pagarinājuma laikā iestājas vismaz viens no šādiem nosacījumiem:
1) ar darba ņēmēju ir izbeigtas darba tiesiskās attiecības;
2) darba ņēmējs ir sasniedzis likuma "Par valsts pensijām" 11. panta pirmajā daļā noteikto vecumu, kas dod tiesības uz vecuma pensiju;
3) darba ņēmējam līdz likuma "Par valsts pensijām" 11. panta pirmajā daļā noteiktā vecuma sasniegšanai, kas dod tiesības uz vecuma pensiju, atlikuši ne vairāk kā pieci gadi.
(2) Valsts ieņēmumu dienests triju darbdienu laikā pēc tam, kad ir pieņemts lēmums par obligāto iemaksu samaksas termiņa pagarinājuma piešķiršanu darba devējam, Valsts sociālās apdrošināšanas aģentūrai nosūta informāciju par:
1) darba devēju, kuram piešķirts obligāto iemaksu samaksas termiņa pagarinājums;
2) obligāto iemaksu periodu, par kuru piešķirts obligāto iemaksu samaksas termiņa pagarinājums;
3) termiņu, līdz kuram piešķirts obligāto iemaksu samaksas termiņa pagarinājums. 
(3) Darba devējs ne agrāk kā septiņu darbdienu laikā pēc tam, kad stājies spēkā lēmums par obligāto iemaksu samaksas termiņa pagarinājuma piešķiršanu, kā arī turpmāk katru mēnesi līdz obligāto iemaksu samaksas termiņa pagarinājuma beigām, izmantojot valsts pārvaldes pakalpojumu portālu latvija.gov.lv, iegūst no Valsts sociālās apdrošināšanas aģentūras informāciju par tiem šā panta pirmajā daļā minētajiem darba ņēmējiem, par kuriem tam ir pienākums veikt obligātās iemaksas.
(4) Darba devējs līdz piešķirtā obligāto iemaksu samaksas termiņa pagarinājuma beigām katru mēnesi, izmantojot valsts pārvaldes pakalpojumu portālu latvija.gov.lv, Valsts sociālās apdrošināšanas aģentūras budžeta kontā veic obligātās iemaksas par visām aģentūras informācijā norādītajām personām kopā.
(5) Valsts sociālās apdrošināšanas aģentūra 10 darbdienu laikā pēc šā panta ceturtajā daļā minētā maksājuma saņemšanas reģistrē informāciju par darba devēja faktiski veiktajām obligātajām iemaksām par šā panta trešajā daļā minētajām personām.
(6) Valsts ieņēmumu dienests ne vēlāk kā piecu darbdienu laikā pēc tam, kad ir beidzies darba devējam piešķirtais obligāto iemaksu samaksas termiņa pagarinājums, vai pēc tam, kad ir atcelts lēmums par obligāto iemaksu samaksas termiņa pagarinājuma piešķiršanu vai lēmumā veiktas izmaiņas, nosūta Valsts sociālās apdrošināšanas aģentūrai informāciju par darba devēju, attiecībā uz kuru ir beidzies piešķirtais obligāto iemaksu samaksas termiņa pagarinājums vai attiecībā uz kuru ir atcelts lēmums par obligāto iemaksu samaksas termiņa pagarinājuma piešķiršanu vai lēmumā ir veiktas izmaiņas.
(7) Valsts sociālās apdrošināšanas aģentūra reizi mēnesī aprēķina obligāto iemaksu pārmaksu, kas izveidojusies obligāto iemaksu samaksas termiņa pagarinājuma rezultātā, un atmaksā darba devējam attiecīgo pārmaksas summu. Ja līdz obligāto iemaksu samaksas termiņa pagarinājuma beigām darba devējs tikai daļu no obligātajām iemaksām ir veicis dubultā, Valsts sociālās apdrošināšanas aģentūra darba devējam atmaksā tikai to pārmaksāto obligāto iemaksu daļu, kas ir veikta dubultā."
2. Aizstāt 24.2 panta pirmajā, trešajā, ceturtajā, piektajā, sestajā un septītajā daļā abreviatūru "RINA" ar abreviatūru "JINA".
3. Papildināt pārejas noteikumus ar 106. punktu šādā redakcijā:
"106. Šā likuma 21.5 pants stājas spēkā 2027. gada 1. jūlijā un ir piemērojams attiecībā uz obligāto iemaksu samaksas periodu, par kuru Valsts ieņēmumu dienests pēc šā panta spēkā stāšanās dienas ir piešķīris obligāto iemaksu samaksas termiņa pagarinājumu."

